題王詵都尉畫山水橫卷三首  其一
作者：蘇轍
朝代：宋

paragraphs: 摩詰本詞客，亦自名畫師。
平生出入輞川上，鳥飛魚泳嫌人知。
山光盎盎著眉睫，水聲活活流肝脾。
行吟坐咏皆自見，飄然不作世俗詞。
高情不盡落縑素，連峰絕澗開重帷。
百年流落存一二，錦囊玉軸酬不訾。
誰令食肉貴公子，不學父祖驅熊羆。
細氈凈几讀文史，落筆璀璨傳新詩。
青山長江豈君事，一揮水墨光淋漓。
手中五尺小橫卷，天末萬里分毫釐。
謫官南出止均潁，此心通達無不之。
歸來纏裹任紈綺，天馬性在終難羈。
人言摩詰是前世，欲比顧老疑不癡。
桓公崔公不可與，但可與我寬衰遲。